Harry og Vilhjálmur Bretaprinsar hafa gefið út sameiginlega yfirlýsingu þar sem þeir þvertaka fyrir að Vilhjálmur hafi tjáð sig um samband bræðranna í gær . Mirror greinir frá og yfirlýsingin sögð einstök . Líkt og Fréttablaðið hefur greint frá ætlar breska konungsfjölskyldan að hittast á krísufundi í dag . Þar verður framtíð Harry og Meghan innan konungsfjölskyldunnar rædd en drottningin er sögð hafa lagt á það áherslu að málið verði klárað hið snarasta . Í tilkynningunni hafna bræðurnir fréttum af ummælum Vilhjálms um samband þeirra . Í frétt Mirror er tekið fram að tilkynning bræðranna sé harðorð og gefin út rétt áður en fundur hefst . „ Þrátt fyrir að hafa ítrekað neitað , var falsfrétt birt í breskum blöðum í dag þar sem fabúlerað er um samband hertogans af Sussex og hertogans af Cambridge , “ segir í tilkynningunni . „ Fyrir bræður sem að þykir svo annt um mál líkt og geðheilbrigðismál , er orðanotkunin sérlega móðgandi og særandi , “ segir enn fremur . Segja þeir að meðferð breskra götublaða á upplýsingum um konungsfjölskyldunnar hafi haft mikil áhrif á sig . Í fréttinni sem bræðurnir hafna var fullyrt að Vilhjálmur hefði sagt að hann gæti ekki lengur stutt bróður sinn . „ Ég hef stutt við bakið á bróður mínum allt okkar líf en ég get það ekki lengur , “ var haft eftir Vilhjálmi . „ Ég er leiður yfir því . Það eina sem við getum gert , og það eina sem ég get gert , er að reyna að styðja þau og vona að innan tíðar munum við öll vera á sömu blaðsíðu , “ sagði William um málið . „ Ég vil að allir séu í sama liði . “